CELEX: 52020PC0183
Language: sl
Date: 2020-04-29
Title: Predlog UREDBA SVETA o začasnih ukrepih v zvezi s skupščinami evropskih družb (SE) in evropskih zadrug (SCE)

EVROPSKA KOMISIJA
            Bruselj, 29.4.2020
            COM(2020) 183 final
            2020/0073(APP)
            Predlog
            UREDBA SVETA
            o začasnih ukrepih v zvezi s skupščinami evropskih družb (SE) in evropskih zadrug (SCE)
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Uredba Sveta (ES) št. 2157/2001 z dne 8. oktobra 2001 o statutu evropske družbe (SE) in Uredba Sveta (ES) št. 1435/2003 z dne 22. julija 2003 o statutu evropske zadruge (SCE) določata pravila za ustvarjanje in delovanje zadevnih subjektov, ki jih urejata (SE in SCE). Uredba o SE in uredba o SCE prav tako usklajujeta rok za zasedanje skupščine. Obe uredbi vsebujeta enako pravilo v svojem členu 54, v skladu s katerim skupščina SE in SCE zaseda najmanj enkrat v vsakem koledarskem letu v šestih mesecih po izteku poslovnega leta. Uredbi v zvezi s tem vprašanjem ne določata nobene izjeme. 
            
            
               
                  Izbruh pandemije Covid-19 močno vpliva na družbe in zadruge, vključno s SE in SCE. SE in SCE se zlasti zaradi ukrepov glede omejevanja gibanja in omejevanja socialnih stikov ter potrebe, da se njihova prizadevanja osredotočijo na upravljanje omejitev gospodarske dejavnosti, soočajo s precejšnjimi težavami pri spoštovanju roka za organizacijo skupščine iz člena 54 zadevnih uredb. Medtem ko so države članice na področju prava družb sprejele nujne ukrepe za podporo in pomoč podjetjem pri soočanju s trenutnimi izrednimi razmerami, takšni ukrepi ne obravnavajo SE ali SCE, saj je v obeh primerih njihov statut uredba EU.
               
               
                  Organizacija skupščine je bistvenega pomena za zagotovitev, da se pravno ali ekonomsko potrebne odločitve, ki vplivajo na samo družbo, njene delničarje in tretje strani, sprejmejo pravočasno. Glede na to, da izredne okoliščine zaradi izbruha Covid-19 niso pod nadzorom SE, SCE in držav članic, ta predlog na ravni EU določa začasno odstopanje od roka iz člena 54 Uredbe o SE in člena 54 Uredbe o SCE. Tako začasno odstopanje bi SE in SCE omogočilo, da organizirajo skupščino v 12 mesecih po koncu poslovnega leta, v vsakem primeru pa najpozneje do 31. decembra 2020. To začasno odstopanje je potrebno, da lahko SE in SCE zagotovijo potrebne priprave skupščin in pravno varnost v zvezi z izpolnjevanjem obveznosti, določenih v uredbah o SE in SCE.
               
               
                  Poleg tega člen 53 uredbe o SE določa, da organizacijo in vodenje skupščine delničarjev skupaj s postopki glasovanja predpisuje zakonodaja, ki se uporablja za delniške družbe v državi članici, v kateri je statutarni sedež SE. Člen 53 Uredbe o SCE določa enako pravilo. Podobno kot pri nacionalnih izrednih ukrepih, ki so jih številne države članice že sprejele v zvezi z družbami z omejeno odgovornostjo ali drugimi družbami ali subjekti, je pomembno, da države članice v skladu s členom 53 ustreznih uredb zagotovijo, da lahko SE in SCE uporabljajo digitalna orodja in postopke ter da si SE in SCE prizadevajo za čim večjo uporabo teh orodij in postopkov, da se zagotovi sprejetje potrebnih odločitev.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog temelji na členu 352 Pogodbe o delovanju Evropske unije (v nadaljnjem besedilu: PDEU). Navedena določba določa, da če se v okviru politik, določenih v Pogodbah, izkaže, da je zaradi doseganja enega od ciljev Pogodb potrebno ukrepanje Unije, Pogodbi pa ne predvidevata za to potrebnih pooblastil, Svet na predlog Komisije in po pridobitvi odobritve Evropskega parlamenta soglasno sprejme ustrezne ukrepe; določba je bila že pravna podlaga za sprejetje Uredbe (ES) št. 2157/2001 in Uredbe (ES) št. 1435/2003.
               
            
            
               •Subsidiarnost
            
            
               
                  Države članice ne morejo zadovoljivo doseči ciljev predloga, saj so evropske družbe (SE) na ravni Unije urejene z Uredbo Sveta (ES) št. 2157/2001, evropske zadruge (SCE) pa so na ravni Unije urejene z Uredbo Sveta (ES) št. 1435/2003. Vse začasne ukrepe zaradi krize COVID-19, ki odstopajo od teh uredb, je treba sprejeti na ravni Unije.
               
            
            
               •Sorazmernost
            
            
               
                  Predlog ne presega tistega, kar je potrebno za doseganje cilja zmanjšanja vpliva sedanjega izbruha COVID-19 na zasedanje skupščin SE in SCE. Predlagani ukrep je zato sorazmeren, tudi glede njegovega časa uporabe. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ta nujni ukrep je posledica nenadnega in nepredvidljivega izbruha pandemije Covid-19. Zato ocena učinka ali naknadna ocena ni bila opravljena. Več zainteresiranih strani je pozvalo k zakonodajni rešitvi v zvezi s tem vprašanjem. 
               
            
            
               4.PRORAČUNSKE POSLEDICE
            
            
               
                  Ni relevantno.
               
            
         
         
            
               
            
            
               
            
               
            
            
               2020/0073 (APP)
            
            
               Predlog
            
            
               UREDBA SVETA
            
            
               o začasnih ukrepih v zvezi s skupščinami evropskih družb (SE) in evropskih zadrug (SCE)
            
            
               (Besedilo velja za EGP)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 352 Pogodbe,
            
            
               ob upoštevanju predloga Evropske komisije,
            
            
               ob upoštevanju odobritve Evropskega parlamenta,
            
            
               po posredovanju osnutka zakonodajnega akta nacionalnim parlamentom,
            
            
               v skladu s posebnim zakonodajnim postopkom,
            
            
               ob upoštevanju naslednjega:
            
            
               (1)Da bi se omejilo širjenje virusa COVID-19, ki ga je Svetovna zdravstvena organizacija 11. marca 2020 razglasila za pandemijo, so države članice uvedle vrsto povsem novih ukrepov, zlasti ukrepe glede omejevanja gibanja in omejevanja socialnih stikov. 
            
            
               (2)Navedeni ukrepi lahko družbam in zadrugam preprečujejo, da bi izpolnile svoje pravne obveznosti na podlagi nacionalne zakonodaje in zakonodaje prava družb Unije, zlasti z ustvarjanjem velikih težav pri organizaciji njihovih skupščin.
            
            
               (3)Na nacionalni ravni so države članice uvedle izredne ukrepe za podporo družbam in zadrugam ter jim zagotovile potrebna orodja in prožnost v sedanjih izjemnih okoliščinah. Številne države članice so zlasti omogočile uporabo digitalnih orodij in postopkov za organizacijo skupščin ter podaljšale roke za organizacijo skupščin v letu 2020.
            
            
               (4)Na ravni Unije so evropske družbe (SE) urejene z Uredbo Sveta (ES) št. 2157/2001
                  1
               , evropske zadruge (SCE) pa so urejene z Uredbo Sveta (ES) št. 1435/2003
                  2
               . Obe uredbi v ustreznih členih 54 določata, da skupščina zaseda v šestih mesecih po izteku poslovnega leta. Ob upoštevanju trenutnih izrednih okoliščin bi bilo treba odobriti začasno odstopanje od navedene zahteve. Glede na to, da je zasedanje skupščin bistvenega pomena za zagotovitev, da se pravočasno sprejmejo zakonsko predpisane ali ekonomsko potrebne odločitve, bi bilo treba SE in SCE dovoliti, da svojo skupščino organizirajo v 12 mesecih po izteku poslovnega leta, pod pogojem, da je skupščina organizirana najpozneje 31. decembra 2020. Ker gre za začasen ukrep zaradi Covid-19, bi se moralo odstopanje uporabljati samo za skupščine, ki morajo zasedati v letu 2020.
            
            
               (5)Pogodba o delovanju Evropske unije za sprejetje te uredbe ne daje drugih pooblastil kot tista iz člena 352.
            
         
         
            
               (6)Ker ciljev te uredbe, in sicer zagotoviti začasno nujno rešitev, ki odstopa od določbe Uredbe (ES) št. 2157/2001 in določbe Uredbe (ES) št. 1435/2003, države članice ne morejo zadovoljivo doseči, temveč se ti cilji zaradi obsega in učinkov lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenih ciljev.
            
            
               (7)Glede na to, da se bo šestmesečno obdobje iz člena 54 uredb (ES) št. 2157/2001 in (ES) št. 1435/2003 izteklo maja ali junija 2020, in glede na to, da bo treba upoštevati obdobja za sklic, bi morala ta uredba začeti veljati čim prej. 
            
            
               (8)Glede na navedeno nujnost zato velja, da je primerno uporabiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo –
            
            
            
               SPREJEL NASLEDNJO UREDBO:
            
            
               Člen 1
            
            
               Začasni ukrep v zvezi s skupščinami evropskih družb (SE)
            
            
            
               Kadar se v skladu s prvim stavkom člena 54(1) Uredbe (ES) št. 2157/2001 v letu 2020 skliče skupščina SE, lahko SE, z odstopanjem od navedene določbe, skupščino skliče v 12 mesecih po izteku poslovnega leta, pod pogojem, da je skupščina organizirana najpozneje 31. decembra 2020.
            
            
               Člen 2
            
            
               Začasni ukrep v zvezi s skupščinami evropskih zadrug (SCE)
            
            
            
               Kadar se v skladu s prvim stavkom člena 54(1) Uredbe (ES) št. 1435/2003 v letu 2020 skliče skupščina SCE, lahko SCE, z odstopanjem od te določbe, skupščino skliče v 12 mesecih po izteku poslovnega leta, pod pogojem, da je skupščina organizirana najpozneje 31. decembra 2020.
            
            
            
               Člen 3
            
            
               Začetek veljavnosti
            
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
         
         
            
               
                     Za Svet
               
               
                     Predsednik
               
               
            
         
         
            
                  
                     (1)
                  
                        Uredba Sveta (ES) št. 2157/2001 z dne 8. oktobra 2001 o statutu evropske družbe (SE) (UL L 294, 10.11.2001, str. 1).
               
               
                  
                     (2)
                  
                        Uredba Sveta (ES) št. 1435/2003 z dne 22. julija 2003 o statutu evropske zadruge (SCE) (UL L 207, 18.8.2003, str. 1).